《自作挽歌辞》
宋代·朱槔

忧幽坐南轩，万壑取我囚。
疾雷且不闻，焉知草虫愁。
强颜理编且，阅世如东流。
滔滔竟不返，谁复操戈矛。
天涯念孤侄，携母依诸刘。
书来话悲辛，心往形辄留。
先茔托仙峰，山僧扫梧楸。
二女随母住，外翁今白头。
伯氏尚书郎，名字腾九州。
仲兄中武举，气欲无羌酋。
棣华一朝集，荆树三枝稠。
堂堂相继去，遗我归山丘。
漆园梦方觉，白有云正浮。
凭陵若蹈空，何处停华辀。
故乡岂不怀，屋食良易谋。
自我识废兴，於天无怨尤。
平生喜闻诗，此诗当挽讴。
不须生刍奠，君从二兄游。

作者简介：徽州婺源人，字逢年。朱松弟。有轶才，自负其长，不肯随俗俯仰。工诗。有《玉澜集》。